Date: 1501
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen gans fruntliken grote mit alles guden stedes tovoren. Ersamen leven her borgermester und raetman der stat Revel. Ick do jwe ersamheit witlik, forkynne und klage wo jwe medeborger, de uit der stat Revele sint getogen deshalven oppe de Russen, sint umme dit land gewest oppe minen genedigsten heren de koninck und der krone van Sweden vrigen stroem berovet hebben mine buren 6 schepe mit gude unde alle, ok de armen buren darto geslagen und gevangen sunder jeniger schult edder tosake und sunder alle erlich verwaringhe, des min genedigeste here de koninck und de kronen van Sweden sick nicht van der stat Revele vormodet hadde sodaen homot, overwalt und schaden, de jwe medeborgers dusseme lande gedaen hebben oppe de armen buren, de na erer neringe sint gevaren. So hebben se 6 buren vorkommen, 2 sint wedder dot gevunden und de hovede affgeslagen und in allen stucken gehauwen, de 4 wet numment, war se gebleven sint, sunder se mogent weten, de it gedaen hebben. Mer do se de schepe genomen hadden, do tegen se dat gut uit und leten de schepe enwech driven under Russland in der Russen hende. Do ik dusse sake to weten krech, do nam ick it in dat beste und schreff en to, dat se scholden den buren in fruntschop er gut weddergeven, dat dar nicht mer quades en scholde aff komen. Do schreven se my ganssche kort wedder, wo de buren hadden de Russen bospiset und gesterket und beslogen se op ere vigende strom, darumme hadden de buren dat ere vorbroken und wolden dat gut kort aff beholden. So hope ik, de Russen hebben genen strom da jw volk, sunder myn genedigeste here de koninck und der kronen van Sweden fryge strom, dar se myne buren gemordet und gerovet hebben, so kan jwe ersamheit wal vormerken, wo de armen buren de Russen kunden bospisen eder bosterken; de armen buren hebben sulvest nicht anders, wan se van den Russen kopen und buten; ock late ik my dunken van myn genedigsten heren den koninck und wegen der krone van Sweden, offte myne buren sik vorbroken hadden, dat ik ere richter were und numment anders. Ock is in dusser sulvesten reysen 7 dorpe van dusseme lande affgebrant op Retensare, dar ene schidde ik numment vor, sunder jw volk. Vordermer hebben jwe medeborgers my ganssche unkristlike sake togelecht und schreven, wo ik den affgesneden Russen oppe Noteborch besterken scolde mit bussen und weren, der kristenheit vient, dat Got kenne, ik nummer gedacht edder gedaen hebbe, und nen gut man my over to vullen brengen schal, dat Got vorbede, dat de erwerdige here de mester eder der stat Revele eder ander syn undersate hedde myn doetvient gewest, so hadde my nicht sodane unkristlike sake hort to donde, alse ik ok nicht gedaen hebbe. Und ik wil dar myn recht vor don alsz eyn kristenman hort to donde und denke it nicht myner overtogeven, dat ik nicht sodane unkristlike ruchte op my hebben wil und denke my to beklagen und myn recht darumme vorvolgen vor Got, heren und forste, darto vor alle myne frunde, ok dencke ik off Got wil eyn kristeneman to sterven und neyn heyden edder Russe. Vorder hebbe se my geschreven, dat se utgetogen synt oppe des erwerdigen heren des meysters wegen und nicht van der stat Revele und unser leven frouwen lant vorvechten und verdedingen, so is to bevruchtende, dat se unser leven frouwen lant und de stat Revel mer in veyde gebrocht hebben wen vordedinget, sunder dusse vorgeschrevene sake wert scharpliken gerichtet. So hebben se darto hir lange under dusseme lande gelegen oppe 8 mylen na Wyborch, myn genedigeste here de koninck und de krone van Sweden to grot spit unde homot, dat ik de macht wol hat hadde se to straffende vor ere undaet. Men ik denke mit der hulpe Godes mine sake mit rechte vorvolgen, effte mi recht boscheen mach. Ersame leve gude frunde, her borgermester und raedt. Op dat geyn tvedracht eder verderfflike sake geschen schal tusschen mynen genedigesten heren den koninck, der kronen van Sweden und der stat Revel, verkunde ik und boklage sodaen vorgeschreven overwalt und schade erst vor jwe ersamheit und bidde, bogere und rade, dat gii over sodane sake scharpliken richten laten und mine buren ere schep und gut wedder to erer hant komen laten, dat Got vorbede, dat gii de vorgeschrevene sake nicht rechten laten, so wil ik mi recht los klagen und dencke den mine sake vorvolgen vor Got und mineme genedigesten heren den koninck, der kronen van Sweden und vor alle mine frunde. Und isz dan bevruchtende, de it untgelden mochten, de dar nene schult in en hebben. Got kenne, de nicht gerne en sege. Hyrop boger ik jwen fruntliken antwort, warna dat ik mi richten schal. Hyrmede siit Gode bevolen to ewiger tit. Geschreven op Wiborch op sunte Mauricius dach anno Domini dussent vyff hendert in dem ersten jere. Erick Turssen, ridder. Adress: Den ersamen heren borgermester und rat der stat Revele myt gantzer ersamheit fruntliken geschreven, synen gunstigen guden frunden etc.